ขายชอร์ตแบงก์1.13พันล.
ไล่ซื้อคืนลุ้นข่าวดีทิสโก้กำไรลด20%ช่วยลูกค้าน้ำท่วม
13 ม.ค. 2555

ไล่ซื้อคืนลุ้นข่าวดีทิสโก้กำไรลด20%ช่วยลูกค้าน้ำท่วม
นักลงทุนชอร์ตหุ้นธนาคาร 6 วัน 1,130 ล้านตื่น พ.ร.ก.โอนหนี้ทำต้นทุนพุ่ง ลุ้นผลหารือแบงก์ชาติเก็บ 0.6% รับได้หากเกินร่วงหนักแน่
นายพิชัย เลิศสุพงศ์กิจ ผู้ช่วยกรรมการผู้จัดการ บล.ธนชาต เปิดเผยว่า ภายหลังจากที่รัฐบาลมีแนวคิดโอนหนี้ให้กองทุนเพื่อการฟื้นฟูและพัฒนาระบบสถาบันการเงิน ส่งผลให้ราคาหุ้นธนาคารพาณิชย์ปรับตัวลง รวมถึงแรงขายจากนักลงทุนยืมหุ้นธนาคารไปขายล่วงหน้า (ขายชอร์ต) มากขึ้น เพราะกังวลว่าต้นทุนเพิ่มขึ้นและจะกดดันกำไร 
“เรื่องนี้จะยังคงกดดันหุ้นธนาคารไปอีกระยะใหญ่ๆ จนกว่าจะเห็นภาพที่ชัดเจน”
ทั้งนี้ จากการรวบรวมข้อมูลตั้งแต่วันที่ 4–11 ม.ค. 2555 พบว่านักลงทุนชอร์ตหุ้นธนาคารมีมูลค่ารวม 1,131.21 ล้านบาท 
อย่างไรก็ตาม เมื่อตอนเย็นของวันที่ 12 ม.ค. ธนาคารแห่งประเทศไทย (แบงก์ชาติ) ได้หารือกับธนาคารพาณิชย์เรื่องการจัดเก็บเงินสมทบกองทุนเพิ่มเติม 
เมื่อบ่ายวันที่ 12 ม.ค. บล.เอเซีย พลัส ออกบทวิเคราะห์ ระบุว่า มีแรงซื้อกลับเข้ามาในหุ้นกลุ่มธนาคาร ทำให้ราคาหุ้นดีดตัวขึ้นมาหลังคาดว่าการหารือจะจัดเก็บเงินสบทบเพิ่มจาก 0.4% เป็น 0.6% ซึ่งอัตราส่วนที่เพิ่มเมื่อหักกลบกับอัตราภาษีที่จะลดลงจาก 30% เหลือ 23% หรือคิดเป็น 0.14% ของเงินฝากทั้งระบบ 
“การเก็บเงินสมทบที่ 0.6% อยู่ในวิสัยที่ตลาดรับได้และจะทำให้มูลค่าพื้นฐานลดลงมาราว 0.7–3.9% ตั้งแต่มีข่าวราคาหุ้นธนาคารกลับลดลงมากถึง 1.3–7.2% โดยหุ้นที่น่าสนใจ คือ ธนาคารกรุงเทพ (BBL) ธนาคารกสิกรไทย (KBANK) และธนาคารไทยพาณิชย์ (SCB)” 
ด้านบริษัท ทิสโก้ไฟแนนเชียลกรุ๊ป (TISCO) แจ้งผลดำเนินงานงวดปี 2554 ว่า มีกำไรสุทธิ 3,266 ล้านบาท กำไรสุทธิต่อหุ้น 4.49 ล้านบาท เพิ่มขึ้น 13.10% จากปีก่อนที่มีกำไรสุทธิ 2,888 ล้านบาท โดยเฉพาะในไตรมาส 4 มีกำไรสุทธิ 676 ล้านบาท ลดลงเมื่อเทียบกับไตรมาส 3 ที่ทำกำไรสุทธิได้จำนวน 898 ล้านบาท และ 863 ล้านบาทในไตรมาส 2 และ 828 ล้านบาทในไตรมาสแรกปี 2554 หรือคิดเป็นสูงกว่า 20%
“กำไรไตรมาส 4 ที่ลดลง เพราะส่วนต่างดอกเบี้ยตามภาวะการแข่งขัน และธนาคารได้หยุดรับรายได้ดอกเบี้ยบางส่วนจากลูกค้าที่ได้รับผลกระทบจากอุทกภัยจำนวนหนึ่ง”